Zámerom stratégií pre inteligentnú špecializáciu je umožniť regiónom, aby svoje potreby, silné stránky a konkurenčné výhody premenili na obchodovateľné tovary a služby. Ich cieľom je ako prioritu určiť verejné investície do výskumu a inovácií, a to prostredníctvom prístupu zdola nahor v oblasti hospodárskej transformácie regiónov, vychádzajúc pritom z regionálnych konkurenčných výhod a uľahčujúc nové trhové príležitosti v rámci nových medziregionálnych a európskych hodnotových reťazcov. Regiónom pomáhajú predvídať, plánovať a sprevádzať ich proces hospodárskej modernizácie.

EÚ musí zohrávať kľúčovú úlohu pri podpore všetkých regiónov a členských štátov tak, aby mohli oživiť svoj potenciál v oblasti inovácií, konkurencieschopnosti, udržateľnej zamestnanosti a udržateľného rastu. Práve to stojí v jadre rôznych iniciatív, ktoré sa už prijali, či už na strane regulácie, ako aj prostredníctvom investičného plánu s cieľom vytvoriť stabilné rezervy projektov prepojených s kľúčovými prioritami EÚ. Komisia v posledných rokoch vyzvala národné a regionálne orgány k tomu, aby vypracovali stratégie pre inteligentnú špecializáciu v oblasti výskumu a inovácií. Cieľom bolo podnietiť všetky európske regióny do toho, aby našli svoje osobitné konkurenčné výhody, ktoré by tvorili základ pre prioritizáciu investícií do výskumu a inovácií v rámci politiky súdržnosti v rokoch 2014 – 2020. Následne Európsky parlament, Rada Európskej únie a Výbor regiónov zdôraznili potrebu nadviazať na tento prístup, aby sa zvýšil inovačný potenciál všetkých regiónov.

Európa zažíva obdobie významných zmien. Globalizácia, automatizácia, dekarbonizácia, vznikajúce a digitálne technológie: to všetko má vplyv na zamestnanosť, priemyselné odvetvia, obchodné modely, hospodárstvo a spoločnosť ako celok. Je nevyhnutné pomôcť Európanom prispôsobiť sa týmto zásadným zmenám a pomôcť hospodárstvu EÚ stať sa odolnejším. V diskusnom dokumente o využívaní globalizácie Komisia poukázala na príležitosti a výzvy, ktorým čelia občania a regióny Európy. Znamená to, že musíme predvídať a usmerňovať modernizáciu existujúcich hospodárskych a spoločenských štruktúr, pričom nesmieme zabúdať na to, že dnes sa viac než kedykoľvek predtým stávajú z miestnych problémov globálne a z globálnych miestne. Európa na tento účel potrebuje dlhodobú stratégiu, ktorá bude zahŕňať opatrenia na všetkých úrovniach, čo prinesie zásadný posun v technológiách, ekonómii a finančníctve.

Na podporu tohto procesu Komisia vytvorila platformu pre inteligentnú špecializáciu, ktorá od roku 2011 poskytuje členským štátom a regionálnym orgánom poradenstvo v oblasti vypracúvania a vykonávania ich stratégií pre inteligentnú špecializáciu. Platforma uľahčuje vzájomné učenie, získavanie údajov, analýzy a príležitosti na vytváranie sietí pre približne 170 regiónov EÚ a 18 národných vlád členských štátov EÚ.

Tieto stratégie často zahŕňajú tradičné sektory, ako je agropotravinársky priemysel, lesné hospodárstvo, cestovný ruch a textilný priemysel, ktoré sa rozvíjajú prostredníctvom postupných inovácií. Zahŕňajú však aj sektory spojené so zavádzaním kľúčových podporných technológií, inovácií v oblasti služieb a riešení, ktoré efektívne využívajú zdroje, v oblasti energetiky, dopravy, životného prostredia, obehového hospodárstva, nanotechnológií a zdravotníctva, ktoré môžu prispievať k vytváraniu úplne nových trhov a odvetví. Stratégie sú postavené na procese spolupráce, ktorý uľahčuje inovácie riadené dopytom a spoločné riešenia.

Tieto stratégie predstavujú silný nástroj, ktorý pomáha preniesť horizontálne politiky a nástroje na úrovni EÚ a národnej úrovni na regionálnu a miestnu úroveň, čím sa vytvárajú prepojenia v rámci rozsiahlejších inovačných ekosystémov a podporuje sa sociálna inovácia. Prispievajú k zvyšovaniu konkurencieschopnosti európskeho hospodárstva a jeho odolnosti voči globalizácii a k tvorbe zdrojov potrebných na zabezpečenie spravodlivého rozdelenia jeho prínosov.

3.Kľúčové výzvy a ďalšie kroky: podpora rastu riadeného inováciami

Hoci hodnotenia naplánované v nariadeniach o politike súdržnosti pomôžu identifikovať silné a slabé stránky súčasného prístupu, je zrejmé, že stratégie pre inteligentnú špecializáciu už významne prispievajú k zmene smerovania politiky súdržnosti Európskej únie. Konkurenčná výhoda Európy spočíva v jej schopnosti presadzovať nové modely rastu na regionálnej úrovni, a to zacielením investícií do inovačných sektorov s veľkým potenciálom rastu a vysokou pridanou hodnotou.

Aby to však bolo možné dosiahnuť, identifikovali sa štyri výzvy, ktoré sa musia riešiť:

·ďalšia reforma systémov výskumu a inovácií v regiónoch,

·zintenzívnenie spolupráce medzi regiónmi v oblasti investícií do inovácií,

·posilnenie výskumu a inovácií v menej rozvinutých regiónoch a regiónoch v procese industriálneho prechodu,

·využívanie synergií a komplementárnosti medzi politikami a nástrojmi EÚ.

3.1.Ďalšia reforma systémov výskumu a inovácií v rámci regiónov

Ako vyplynulo počas priebehu procesu európskeho semestra , reforma systémov výskumu a inovácií má jasný regionálny rozmer, ktorý by mal obsiahnuť tri prierezové prvky: výskum a inovácie, priemyselnú transformáciu a financie a investície.

Ako nevyhnutný predpoklad investícií v rámci politiky súdržnosti prispieva inteligentná špecializácia k uskutočňovaniu reforiem takmer v polovici členských štátov a pomáha riešiť množstvo výziev v oblasti výskumu a inovácií. V určitých prípadoch však nevyvážené zapojenie zástupcov z rôznych sektorov vrátane výskumu, priemyslu, vysokoškolského vzdelávania, verejnej správy a občianskej spoločnosti oslabuje širšie snahy o reformy. Preto sa stratégie predovšetkým zamerali na odstránenie prekážok medzi rôznymi administratívnymi orgánmi a na zlepšenie viacúrovňového riadenia.

Snahy o reformy sa musia zintenzívniť, aby sa vytvorilo priaznivé podnikateľské prostredie a efektívna a transparentná verejná správa, ktoré by stimulovali inovácie a zvyšovali dynamiku na trhoch s výrobkami a so službami, ako aj zlepšovali podmienky na tvorbu a rast nových začínajúcich podnikov. Týmito snahami by sa mali zároveň podporovať investície do zručností a ľudského kapitálu v súlade s koncepciou sektorovej spolupráce v oblasti zručností a novým programom EÚ pre vysokoškolské vzdelávanie, mali by sa lepšie využívať klastre a mala by sa podporovať politika týkajúca sa malých a stredných podnikov. Koalícia pre digitálne zručnosti a pracovné miesta môže zohrávať dôležitú úlohu v tomto procese tým, že pomôže trhu práce reagovať na digitálnu transformáciu v celej EÚ. Toto úsilie bude dopĺňať dialóg o excelentnosti klastrovej politiky.

·Komisia zintenzívni svoje úsilie o to, aby národným a regionálnym orgánom na požiadanie a v úzkej spolupráci s príslušnými členskými štátmi a regiónmi poskytla podporu EÚ, ktorá je k dispozícii, s cieľom uľahčiť tvorbu, vykonávanie a hodnotenie reforiem politiky v oblasti výskumu a inovácií. ·Platforma pre inteligentnú špecializáciu naďalej poskytuje podporu na vykonávanie národných a regionálnych stratégií pre inteligentnú špecializáciu. Nástroj politickej podpory programu Horizont 2020 bude členským štátom na požiadanie takisto pomáhať pri odstraňovaní prekážok, ktoré existujú v ich systémoch výskumu a inovácií vrátane tých prekážok, ktoré sa týkajú účinného vykonávania stratégií pre inteligentnú špecializáciu. ·Služba na podporu štrukturálnych reforiem, ktorá je prevádzkovaná na žiadosť členských štátov, je dostupná na pomoc pri tvorbe a vykonávaní reforiem, ktoré môžu zlepšiť podnikateľské prostredie a trh práce, ako aj vybaviť ľudí tými správnymi zručnosťami, vzdelaním a odbornou prípravou potrebnými pre trh práce dneška i zajtrajška.

S cieľom maximalizovať svoj príspevok k štrukturálnym reformám na účely inovácií sa členské štáty vyzývajú posilniť v priebehu procesu európskeho semestra dialóg so všetkými zainteresovanými stranami vrátane regiónov a miestnych orgánov. Takisto by sa mali usilovať o podporu vykonávania priorít identifikovaných v stratégiách pre inteligentnú špecializáciu, a to zvyšovaním kvality a otvorenosti výskumu a systému vysokoškolského vzdelávania, zabezpečovaním konkurencieschopného financovania výskumu, posilňovaním prenosu znalostí, prepájaním odborného vzdelávania a odbornej prípravy s inovačnými systémami a prispievaním k informovanosti pre oblasť zručností a zosúladeniu zručností podľa nového programu v oblasti zručností.

3.2.Zintenzívnenie spolupráce medzi regiónmi v oblasti investícií do inovácií

Stratégie pre inteligentnú špecializáciu sa používajú na poháňanie účinnejšej inovačnej politiky a presadzovanie spolupráce medzi regiónmi v nových hodnotových reťazcoch naprieč hranicami. Prepojenie aktérov v oblasti výskumu a inovácií so zainteresovanými stranami v priemysle pomáha pri využívaní komplementárnosti pri rozvoji dizajnu produktov a procesov. Pomôže to pri budovaní a pretváraní celoeurópskych hodnotových reťazcov tým, že sa podporí synergia medzi investíciami súkromného a verejného sektora. Príslušné zainteresované strany by mali pristupovať k vytváraniu stabilných rezerv projektov zodpovedajúcich identifikovaným strategickým prioritám spoločne.